**Лъаларо, Мух1амад, цогиязул иш,**

**Амма дица дирго рахъалъ абила:**

**Метер маг1арул мац1 хвезе батани,**

**Хваги дун жакъаго , жаниб рак1 кьвагьун.**

***(Р. Х1амзатов*)**

 Дунялалъул рахьдал мац1азул къо к1одо гьабулаго, нилъеца х1урмат гьабула ругелщинал рик1к1ен гьеч1ел мац1азул, гьезул культурабазул. Гьеб къоялъ киналниги дунялалда ругел мац1ал рик1к1уна ращадаллъун, щай абуни, жиб- жиб мац1алъ бихьизабула инсанасул вук1а- вахъин, гьесул мурад- анищ, щибаб ккола ч1агояб хазина, нилъеца ц1унизе кколеб.

Мац1ал рик1к1и ва гьезул х1урмат гьаби, гьеб буго Дунялалда т1ад рекъел ц1униялъе к1ул.

Рахьдал мац1алъул буго жиндирго хаслъи, берцинлъи, бечелъи. Мац1алъ загьир гьабула рек1ел асар, рокьи, ццин. Мац1, чияс, т1абиг1ат ц1унулеб г1адин, ц1унула. Мац1 бук1ине ккола азарил соназ бук1араб.

**Г1агараб авар мац1! Дир кинабго бечелъи, кинабго хазина, дир дарман, дир гьаракь.**

***(Р. Х1амзатов****)*

Авар мац1 ккола Дагъистаналда бищунго к1удияб халкъалъул мац1. Ахирисеб переписалда рекъон, авар мац1алда к1алъалел г1адамазул къадар Россиялда – 912 000 чиясде бахун буго., Дагъистналда -850 000 чиясде.

Авар мац1алда к1алъалел г1езег1анго маг1арулал (51 000 чи) руго Азербайджаналъул к1иго районалдаги- Закатала ва Белокан.

Маг1арулаз г1умру гьабулеб бук1ана муг1рулузулаб Дагъистаналда, амма гьел ч1араб ракьалъул г1орхъи чанги хисана. Гьабсаг1ат маг1арулаз ва авар мац1алда сверухъ цолъулел г1анди – дидоязул(цезазул) халкъаз г1умру гьабулеб буго цебегоялдаса нахъего гьел жанир ч1ун рук1арал Ц1умада, Лъарат1а, Болъихъ, Гумбет, Гъуниб, Г1ахьвахъ, Хьаргаби, Ц1унт1а, Бежт1а, Ч1арада районазда ва республикаялъул киналго шагьаразда.

(Слайд 1.)

**Ва амма бат1аго цоги рокьиялъ**

**Бокьула г1ураб ракь, маг1арул т1алъи.**

**Лъаларо кивехун дун хвелевали,**

**Амма хоб бокьила гьаниб бук1ине.**

Ч1араб бак1 хисиялъги, мадугьалихъ ругел халкъазулгун гьудуллъи щулалъиялъги, маг1арулазе к1иабилеб рахьдал мац1лъун г1урус мац1 лъугьана. (слайд 2.)

**Щай дие гьал муг1рул, г1урул раг1алда**

**Г1агараб маг1арул кеч1 раг1ич1они?**

**Камилаб гьаракьалъ нилъер кьерилаз,**

**Кьурул раг1алда ч1ун, гьеб ах1улеб куц!**

***(Р. Х1амзатов****)*

Цере цоцаздаса т1ун ва, гьединлъидал щибаб бак1алда жидер мац1алъул хаслъаби рук1арал маг1арулазе, заман бахъанаг1ан цоцазулгун бухьен щулалъанаг1ан х1ажалъана киназдаго бич1ч1улеб г1аммаб мац1. Гьединаблъун бук1ана болмац1.

Раг1абазул ва грамматикияб рахъаз цогидал мац1ахдехун ц1ик1к1ун г1агарлъи, релълъенлъи бугел мац1ал руго Ц1умада, Болъихъ, Г1ахьвахъ, Ц1унт1а районазул г1емерал росабалъ рицунел жидерго мац1ал.

 Жиеде- жидер мац1 бугел г1адамазда лъала авар мац1, щайин абуни, авар мац1 ккола киналго маг1арулазе г1ахьалаб мац1лъун. Мац1алъул г1елмуялда гьезда абула аваргун г1анди ва цез группаялъул мац1ал абун.

Г1анди мац1алъул группаялде гъорлъе уна г1андадерил, къаралазул, ч1амалазул, г1ахьвалазул, т1индадерил, багвалазул, балъхъадерил, гъодоберисезул мац1ал.

Цез мац1алъул группаялде гъорлъе уна цезазул, бежт1адерил, хъварщадерил, гунзисезул, гьинухъазул мац1ал.

Т 1ахьазда, журналазда, газетазда авар мац1алда хъвалеб жо нилъеца хъвала литературияб мац1алда. Гьеб литературияб мац1 нилъеда лъазе кола, гьелъие кумек гьабула авар мац1алъул ва литератураялъул дарсаз.

Абиларо щивасда г1елмияб даражаялда авар мац1 лъазе ккелин, амма гьеб бич1ч1изе, бицине лъангут1и- гьеб кола нилъерго миллат щущахъ биххи!

(слайд 3. )

**Щай дие къвариг1ун бугеб Дагъистан,**

**Дир гьаракь бахъани дир лъималахъа?!**

**Щай дий маг1аруллъи, маг1арул чаг1аз**

**Чияр мац1 бицунеб жидерго гъаст1а?!**

***(Р. Х1амзатов)***

Мац1 гьеч1они, гьеч1о г1адатал, т1аг1уна адабият ва маданият, хисула инсанасул г1амал –хасият.

Къойидаса – къойиде ц1ик1к1унел руго жидее маг1арул мац1 бокьуларин абулел ц1алдохъаби. Шагьаралде гочарал, ялъуни моц1ал разе арал нилъер лъимал к1алъала г1урус мац1алда.

(слайд 4.)

**Гьанже нухалги тун рокъоре щвейгун,**

**Щиб, цоги мац1алъищ нилъ гаргадилел?**

**Дун маг1арулазхе гьедин батани,**

**Бищун ахирияв поэтищ колев?**

***(Р. Х1амзатов)***

Биччанте кидаго т1егьазе маг1арул мац1, гьеб кидаго к1очонгут1изе лъиданиги! (слайд 5.)

**Амма гьал кьурабахъ улкаялъ рарал**

**Мактабазда гьеб мац1 малъизе ккела.**

**Гьеб рекъараб буго нилъер халкъалда,**

**Черхалда борчараб рачел киниги.**

**МКОУ «Кединская СОШ»**

**Авар мац1**

**к1одо гьабиялъул линейка**

**Авар мац1алъул муг1алим:**

**Исрапилова Загьрабика**

2015/ 16 год